Vrou (53) ernstig beseer in trekker-ongelukArgieffoto ŉ 53-jarige vrou van Greytown in KwaZulu-Natal het Vrydagmiddag ernstige beserings aan haar bene opgedoen toe sy na bewering van ŉ trekker “afgeval” het. Die vrou is glo deur werkers en gesinslede na ŉ dokterspreekkamer in die nabye omgewing gehaas. Ineke van Huyssteen, ER24-woordvoerder, sê nooddienste is na die spreekkamer ontbied waar die vrou glo in ŉ ernstige toestand was. Van Huyssteen sê die vrou is na die Mediclinic in Pietermaritzburg vervoer vir dringende mediese sorg. Volgens mediaberigte het die vrou haar bene beseer weens die trekker se meganiese toestelle. Nooddienste kon teen Saterdagmiddag egter nog nie klarigheid gee oor presies wat gebeur het nie. Die vrou word steeds in die hospitaal behandel.